钦定古今图书集成/方舆汇编/职方典/第1526卷 > 《鳌矶赋》江东之
## 钦定古今图书集成/方舆汇编/职方典/第1526卷 > 《鳌矶赋》江东之

眈。瑞子游黔二稔，抚镇无庸，喟然长叹。偶从直指，应
公憩钓矶，谒武侯祠，见城南河水清涟，舆梁亘跨，曰：
“美哉！水中不停，民其鱼矣。”公曰：“堤津未备，潴泽奚由？
障而防之，亦其事也。”相与鸠工，垒石拥阶，宛然鳌极。
临流览胜，遂作斯赋。其词曰：余承简命，言抚黔藩。襟
楚泽，锁滇垣，背乌纳，面龙番。牂柯金筑，簇绮攒旛。尔
乃命驾乎綦郭，饮马乎流泉，容与乎南明，凝盼乎富
川。于以相厥攸宜，卜筑堤闬，俯察仰观，上虹下案，宛
在水中，水无漫涣。乃进三老而问之曰：“孰有当于此
者乎？河水弥弥，宁能使逝者如斯？”三老对曰：“仆闻成
梁不易，防川则难，测而定之，有基无坏，民其永赖。然
则君侯之所指也，毋亦务是乎？愿闻其概。”余告之曰：
“是其源也，未穷其际。来自彝，箐达涪，出定中，汇贯城。
其涨也，汤汤乎若洪涛之浮泊而怒号奔激。其耗也，
涓涓乎若清泠之赴坎，而潺湲淅沥。易盈易涸，乍沉
乍浮，与汨俱没，与化俱流。远而环之，敻寥邈而绰约。
迫而对之，见阻隘而搏輖。峻为之防，骤泛滥而虞决；
低为之阖，时淋漉而”遂滮。眷彼涵潭，就伊沙渚。方广
得衷，下高合宁。弱水中丘，南溟蹲屿。积而能去，散而
还聚。颖峰天表，是曰署宾。为章云汉，秀卓城𬮱。左峦
架笔，傍列贵人。衍清唐之寒漱兮，挹犀马之甘泉。吸
三宝之灵液兮，贯明珠以缀连。绾北汪之青柳，撷西
池之白莲。带霁虹之腰玉兮，极南浦之萦漩。于是我
台杌，控我坁线。纡介在涯崖，安于覆盂。飞翚岧峣，作
镇鼎湖；象文昌与武曲，运经纬以昭宪。断鳌首以立
极兮，卧长鲸之横堰。回狂澜于碤碛兮，敞琅玕之叠
𪩘。浮海屋之龙宫兮，讶蜃楼之非幻。步登瀛以出尘
兮，共题名于塔雁。左瞻右睐，徙倚婆娑，俯濯清缨。反
射纹波，滩声陵影，晨夕烟萝，若吟梁父，忽起渔歌。伊
惟幽人，漱流枕石，心远地偏；山青水碧，灌木丛荫。匿
景逃籍，希躅严陵；垂纶自适，维九鼎以一丝兮，客星
隐而名高；棹扁舟之去来兮，汎不系而逍遥；遗名利
于烟水兮，委直钩于钓鳌。一水盈盈，对瞻古庙；锦宫
森严，诸番并曜。怀美人于三顾兮，绻鱼水之遘奇。余
心悦其尽瘁兮，鼎足成而运移。诞天威以擒纵兮，乌
蛮震而靖彝。俨遗容于尸祝兮，据最胜之江湄。嗟卧
龙之蟠润，虽百世其可师。为龙为鱼，一潜一见。出处
侔时，蠖屈虎变。既葆真而閟秀，期人杰而地灵。荣光
塞河，卿霭郁蒸。乘桃浪以游瀚海兮，谓熊飞而干城。
挽天河以洗甲兵兮，腾八阵之遗英。歇兰若而夺琳
珪兮，掞二表于承明。进可献而退可怀兮，忧则违而
乐则行。山之高而水之长兮，登斯台其含情。匪大夫
作赋兮勉尔荣名。《髦士壮怀》之磊落，惟先哲之是程。